Johnson & Johnson er sakað um að hafa visvitandi ýtt undir ópíóðafaraldurinn.getty / Andrew Harrer Lyfjaframleiðandinn Johnson & Johnson kom fyrir dóm í Oklahoma í dag en fyrirtækið er ákært fyrir að hafa vísvitandi gefið ópíóðafaraldrinum svokallaða byr undir báða vængi , notað rangar upplýsingar við markaðssetningu verkjalyfja og að hafa lagt lítið upp úr hættu á fíkn . Frá þessu er greint á vef breska ríkisútvarpsins BBC . Johnson & Johnson neitar allri sök og segir markaðssetninguna hafa verið ábyrga . Þetta er það fyrsta af 2.000 málum sem ríki Bandaríkjanna höfða gegn lyfjafyrirtækjum vegna ópíóða faraldursins . Á hverjum degi deyja 130 bandarískir einstaklingar að meðaltali , vegna ofskammts af ópíóðalyfjum , samkvæmt tölum Centers for Disease Control and Prevention . Árið 2017 dóu 70.200 einstaklingar af ofskammti og höfðu 68% þeirra tekið inn ópíóðalyf , bæði með lyfjaávísun og ólöglega . Dómsmálið Í opnunaryfirlýsingu sagði saksóknari Johnson & Johnson , auk lyfjarisanna Purdue Pharma , sem framleiðir OxyContin , og Teva Pharmaceuticals hafa þrýst á lækna að skrifa út fleiri lyfseðla fyrir ópíóðalyfjum á 10. áratugnum , með misvísandi markaðssetningu . Brad Beckworth , saksóknari í málinu , sagði Johnson & Johnson hafa markaðssett ópíóða sem „ örugga og skilvirka leið til að takast á við daglega verki “ en hafa lagt lítið upp úr því hve ávanabindandi lyfið væri og þar með ýtt undir offramboð af lyfinu . „ Ef boðið er upp á of mikið af þessum lyfjum leiðir það til dauða fólks , “ sagði hann . Mike Hunter , ríkissaksóknari Oklahoma , sagði við dómssalinn að það væri tími til kominn að gera fyrirtækin „ ábyrg fyrir gjörðum sínum . “ „ Þetta er stærsta heilbrigðisógn , sem hefur verið búin til af mönnum , í sögu þessa ríkis . Til að segja alveg eins og er , þá er þetta neyðarástand voðalegt fyrir Oklahoma , “ bætti hann við . Larry Ottaway , lögmaður Johnson & Johnson , sagði að markaðssetning fyrirtækisins hafi ekki haldið neinu öðru fram en US Food and Drug Administration gerði árið 2009 , sem sagði verkjalyf , væru þau notuð á réttan hátt , sjaldan ávanabindandi . „ Við erum ekki að gera lítið úr neinum , en staðreyndir eru staðreyndir , “ sagði hann . OxyContin sem framleitt er af Purdue Pharma er eitt umtalaðasta ópíóðalyf sem framleitt hefur verið.getty / George Frey Sáttagreiðslur Purdue Pharma og Teva Pharmaceuticals sömdu um sáttagreiðslur í málinu en Purdue greiddi Oklahoma 33,5 milljarða íslenskra króna í mars síðastliðnum . Teva samþykkti á sunnudag að greiða 10,5 milljarða íslenskra króna í sáttagreiðslur . Fjármagnið sem lyfjarisarnir greiða mun verða varið í verkefni til að reyna að takast á við ópíóðafaraldurinn í Oklahoma .